
Kratke smernice za pripravo raziskovalnih novic za objavo na spletu UL
Povezava do Raziskovalnih novic: 
https://www.uni-lj.si/raziskovalno_in_razvojno_delo/raziskovalne_novice/ 
Novice so kategorizirane po različnih tematikah (Raziskovalci v objektivu, ERC in MSCA, Najodličnejši raziskovalni dosežki, Interdisciplinarne raziskave in Naš prispevek k ciljem trajnostnega razvoja) in želijo splošni javnosti predstaviti odlične raziskovalne dosežke UL. Pri pisanju imejte v mislih, da vaš bralec nima enakega strokovnega ozadja, razlago in besedišče prilagodite torej nekomu, ki o vašem področju ne ve veliko oz. ima osnovnošolsko predznanje.
Oblika novice
1. Prvi odstavek naj udarno predstavi glavne podrobnosti in naj na kratko odgovori na dve vprašanji, ki bosta bralca pritegnili k branju:
a. O čem govori ta prispevek? Glavno sporočilo raziskave naj bo zajeto v enem stavku.
b. Zakaj bi to moralo zanimati bralca? Kako lahko to znanje vpliva na njegovo življenje.
c. Kaj je bil glavni problem, da ste se raziskave sploh lotili
2. Drugi odstavek lahko vključuje več vsebinskih podrobnosti o dosežku/projektu, tu lahko poveste več o sodelujočih raziskovalcih, o razpisu, kjer črpate financiranje, itd.
3. Tretji odstavek lahko vključuje več strokovnih podrobnosti, ki so še na meji takih, ki bi zanimale bralca splošne javnosti. Prispevek ne potrebuje zaključka.
Znotraj novice so dobrodošli:
· citati ali misli raziskovalca,
· povezave do spletnih strani projektov,
· povezave do strokovnih člankov,
· povezave do multimedijskega gradiva o projektu (video posnetki, avdio posnetki, itd.).
Naslov
Naslov naj bo poveden in naj opisuje bistvo – vsekakor naj bo kratek, lahko je duhovit ali pa je to metafora.
Cilji trajnostnega razvoja
Zelo si prizadevamo, da vsaki novici označimo cilje trajnostnega razvoja, h katerim prispeva raziskava ali projekt. Cilji so opisani na sledeči povezavi: https://www.stat.si/Pages/cilji. 
Dolžina prispevka
Kratki prispevki (kot ta navodila) so dolgi 250 besed, dolgi prispevki so dolgi 500 besed.
Fotografije
Naslovna fotografija naj bo horizontalna (16:9), ostale fotografije so lahko poljubnih formatov. Za vsako fotografijo navedite avtorja (ki mora z objavo na spletni strani tudi soglašati).
Naslovna fotografija za prispevke v kategorijah Interdisciplinarne raziskave, Najodličnejši prispevki naj prikazuje ključni vidik raziskave (opremo, postopek, itd.).
Naslovna fotografija za prispevke v kategoriji Raziskovalci v objektivu, ERC in MSCA naj prikazuje raziskovalca s pogledom usmerjenim naprej. 

